ביום שישי האחרון נערך ברמת-השרון אירוע מכוניות אספנות ואופנועים קלאסיים, לציון יום האינדיאן. האירוע, שנערך בכיכר העירייה, התקיים לזכרם של אופנועי מותג אופנועי השיוט המרשימים, שיוצרו בין השנים 1901-1953. אופנועים אלה תאפיינים בסמל האינדיאני הגדול, כמו גם בצבע המרכב (אדום כהה), שמעטר את מרביתם.
אופנועי אינדיאן זכו בשיאם למכירות נאות והיוו תחרות להארלי דייוידסון, עם למעלה מ-30,000 יחידות בשנה, ורשמו מספר השגים מבחינת טכנולוגיה וביצועים. לישראל הגיעו 12 יחידות של האופנוע המרשים בשנת 1948, כתרומה לבית החולים תל-השומר. אלא שהאופנועים התגלו כקשים לשליטה, בעיקר עקב משקלם הרב, ועם השנים התגלגלו למספר בעלים, בהם משמר הנשיא והמשטרה הצבאית, עד שלבסוף נמכרו למגזר הפרטי.
כיום נחשבים אופנועי אינדיאן לנדירים ויקרי ערך. בישראל שרדו חמש יחידות בלבד, כשהשבע הנוספות הושמדו או נמכרו לאספנים בארצות הברית. את המפגש לכבוד האינדיאן קיימו חברי אספני הרכב הארצישראלים, ארגון כלי רכב קלאסיים הכולל בתוכו מספר גבוה יחסית של אספני אופנועים וכלים דו-גלגליים אחרים.
בהכנת הכתבה סייע טל טנדט מאספני הרכב הארצישראלים.